Bernie dink Lewis, Mercedes praat nonsensDie voormalige F1-baas Bernie Ecclestone. Foto: Andrej Isakovic/AFP. Bernie Ecclestone het Mercedes se klagtes ná die beslissende wedren in Abu Dhabi as nonsens afgemaak. Die 91-jarige voormalige F1-baas meen ook dat Michael Masi (wedrendirekteur) nie gekruisig moet word vir sy aandeel in die dramatiese slottoneel van ’n opwindende F1-seisoen nie. “As jy mooi daaroor dink is Hamilton nie gestraf toe hy in die eerste ronde van die baan af geswenk het en weer teruggekom het nie. Persoonlik glo ek dat hy nie so baie moet kla nie – sulke dinge gebeur maar in enige sport,” het Ecclestone in ’n onderhoud met Sky Sport gesê. Mercedes het tot Donderdag kans om teen die wedrenbeamptes se beslissing te appelleer, maar Ecclestone het die motorvervaardiger aangeraai om dit nie te doen nie. “Dit sal doodeenvoudig net lyk of hulle slegte verloorders is. Op die ou einde het twee renjaers mekaar die stryd aangesê en een was vinniger as die ander. Dit is sommer bog – dit het Mercedes vier uur geneem om te wroeg of hulle saak meriete het of nie.” Volgens Ecclestone is hy bly dat Max Verstappen die nuwe wêreldkampioen is. “Mense is net dankbaar om ’n ander wêreldkampioen te sien. Ek is terselfdertyd bly dat Michael (Schmacher) se rekord nie verbeter is nie.” Dit is nie die eerste keer dat Ecclestone met Hamilton swaarde kruis nie. Hy het vroeër vanjaar onder meer gesê dat die 36-jarige Britse renjaer swaarder gestraf moes gewees het vir sy aandeel in die Silverstone-botsing, terwyl hy ook aangevoer het dat die Black Lives Matter-beweging Hamilton vir sy eie gewin misbruik. “Ek het al vir sy pa gesê dat Lewis mooi moet dink. Hy word deur mense misbruik wat BLM ondersteun en hulle maak lekker geld daardeur. Terselfdertyd weet niemand waarheen die einste geld gaan nie,” het Ecclestone destyds gesê. pic.twitter.com/uV83r7a2oZ — Mercedes-AMG PETRONAS F1 Team (@MercedesAMGF1) December 12, 2021